《寄衡州舅氏》
宋代·赵蕃

西山有乔松，蒙附百亩阴。
蓬蒿宅其下，旅生亦駸駸。
永怀豫章公，斯文金玉音。
徐洪盖自出，源流高以深。
吾舅之于黄，端若一体临。
愧我望数子，引尺那及寻。
弱冠诵流传，苍苍且垂簪。
前帆去已驶，后舟政忧沉。
忆昨送弟行，作诗道离襟。
末篇何所言，志我念母心。
岂知辱贶答，碔砆致璆琳。
退之赠郊籍，少陵寄高岑。
我固解公意，诲我力自任。
不惟书诸绅，起居见前参。
几思侍公侧，取酒亲酌斟。
积荒赖锄耰，痼疾蕲砭针。
涉湘定何时，纸贵行见今。
勿继屈贾词，起和南风琴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。